Die keuse van die tema deur die stigting het die huidige debat oor onteiening sonder vergoeding voorafgegaan en getuig van die stigting se verbintenis tot grondhervorming en die verbreding van eiendomsregte vir alle Suid-Afrikaners. Ons glo dat die Grondwet voldoende maniere bied om grondhervorming binne die voorskrifte van artikel 25 te bewerkstellig, en ons bly daaraan verbind.
Ons glo dat die debat en moontlike oplossings op feite en bewyse gebaseer moet wees. Dit is dus noodsaaklik dat die feite oor wie watter grond besit en wat sedert 1994 gebeur het, op die tafel geplaas word. In hierdie verband is die regering se onlangse grondoudit, om die minste te sê, nie behulpsaam nie. Om, soos wat in die mosie herhaal is, te sê dat swart Suid-Afrikaners slegs 2% van landelike grond en 7% van stedelike grond besit, is duidelik baie ver van die waarheid. ŉ Ander grondoudit, wat deur AgriSA uitgevoer is, wys dat meer vordering gemaak is met die kommersiële oordrag van grond (op die ope mark), maar sommiges kan aanvoer dat hierdie oudit ŉ gebrek aan politieke legitimiteit het. ŉ Vergelyking van die twee grondoudits toon duidelike verskille en teenstrydighede. Daar is ŉ behoefte aan ŉ proses om oor die feite saam te stem.
Lees asb. ook Flip se mening oor die afdraande pad wat die anc meerderheid ons trappie vir trappie gedwing het die laaste 24 jaar. Julle moet begin besef en verklaar dat die onderhandelde skikking nie die vreedsame bestaan vir die Afrikaner verseker het nie.
Dankie vir die goeie werk wat Dr Eloff by die De Klerk Stigting doen. Die internasionale geloofwaardigheid van die Stigting kan groot druk op die ANC sit vanweë hul invloed by buitelandse regerings. Kom ons los nou die gevegte oor die verlede en fokus op die toekoms.